SCBSตั้งเป้า3ปีโบรกเกอร์1ใน3
บล.ไทยพาณิชย์ เกาะลูกค้าคนรวย ธนาคารแม่ตั้งเป้าติดอันดับโบรกเกอร์ 1 ใน 3 ภายใน 3 ปี มาร์เก็ตแชร์แตะ 5% พร้อมความสามารถทำกำไรโต
4 เม.ย. 2555

บล.ไทยพาณิชย์ เกาะลูกค้าคนรวย ธนาคารแม่ตั้งเป้าติดอันดับโบรกเกอร์ 1 ใน 3 ภายใน 3 ปี มาร์เก็ตแชร์แตะ 5% พร้อมความสามารถทำกำไรโต
ม.ล.ทองมกุฎ ทองใหญ่ ประธานเจ้าหน้าที่บริหาร บริษัทหลักทรัพย์ ไทยพาณิชย์ (SCBS) เปิดเผยว่า บริษัทตั้งเป้าหมายมีกำไรสุทธิปีนี้เกือบ 400 ล้านบาท หรือขยายตัว 60% จากปีที่ผ่านมามีกำไรสุทธิ 237 ล้านบาท 
แม้ว่าระดับการแข่งขันของธุรกิจหลักทรัพย์ 3 เดือนแรกปีนี้จะรุนแรงรับผลจากการเปิดเสรีธุรกิจหลักทรัพย์ จนฉุดให้อัตราค่าธรรมเนียมซื้อขายหลักทรัพย์ (คอมมิชชัน) เฉลี่ยของบริษัทขณะนี้ลดลงเหลือ 0.17% เทียบกับเฉลี่ยของทั้งปี 2554 อยู่ที่ 0.190.20% แต่ยังสูงกว่าคอมมิชชันของอุตสาหกรรมขณะนี้เฉลี่ยอยู่ที่ 0.15% และประเมินว่าทั้งปีของอุตสาหกรรมจะเฉลี่ยอยู่ที่ 0.100.15% 
“บริษัทมั่นใจว่าความสามารถในการทำกำไรจะดีกว่าอุตสาหกรรม ต่อเนื่องจากปีที่ผ่านมาสามารถดันให้กำไรสุทธิมีการขยายตัว 30% ดีกว่าอุตสาหกรรมติดลบ 15% นอกจากนี้ ตั้งเป้าหมายจะเป็นโบรกเกอร์ที่ติด 1 ใน 3 อันดับแรกในแง่ของส่วนแบ่งการตลาดภายใน 3 ปีข้างหน้า หรือมากกว่า 5% จาก 2.6% ในปัจจุบัน หรืออันดับที่ 15 และเพิ่มเจ้าหน้าที่การตลาดเป็น 195 คนจาก 130 คนในปัจจุบัน พร้อมๆ กับรักษาความสามารถในการทำกำไร” ม.ล.ทองมกุฎ กล่าว
ประธานเจ้าหน้าที่บริหาร บล.ไทยพาณิชย์ กล่าวว่า บริษัทให้ความสำคัญกับส่วนแบ่งการตลาด พร้อมกับเชื่อว่าจะสามารถรักษาความสามารถในการทำกำไรควบคู่ไปพร้อมกันได้ เนื่องจากเห็นว่าการขยายฐานลูกค้ามีความสำคัญ และหลังจากนั้นจะนำเสนอสินค้าใหม่ๆ นอกเหนือไปจากการซื้อขายหุ้นให้กับลูกค้า 
สำหรับการขยายฐานนั้น จะอาศัยความร่วมมือกับธนาคารไทยพาณิชย์ (SCB) ในการเจาะเข้าสู่ฐานลูกค้าของ SCB ที่มีมากกว่า 12 ล้านราย โดยเฉพาะกลุ่มลูกค้าธนบดี ธนกิจ ซึ่งจะมีทรัพย์สินขั้นต่ำ 40 ล้านบาทขึ้นไป 
สาเหตุที่บริษัทให้ความสำคัญกับลูกค้ากลุ่มนี้ เพราะจากข้อมูลของตลาดหลักทรัพย์พบว่าลูกค้าที่มีการซื้อขายมากกว่า 5 ล้านบาทต่อเดือน มีเพียง 10% แต่มีสัดส่วนมูลค่าการซื้อขายสูงถึง 75% ของกลุ่มลูกค้าบุคคล ตั้งเป้าว่ากลุ่มลูกค้าธนบดี ธนกิจ จะมีการเปิดบัญชีกับบริษัท 2,000–5,000 บัญชี จากช่วง 2 เดือนแรกของปีนี้เปิดไปแล้ว 200 บัญชี ปัจจุบันบริษัทมีบัญชีทั้งหมด 2 หมื่นบัญชี 
นอกจากนี้ บริษัทจะให้ความสำคัญต่อเนื่องในการมุ่งเน้นบทวิเคราะห์ โดยมีแผนจะขยายงานวิจัยให้ครอบคลุม 130 หุ้น 20 กลุ่มธุรกิจภายในปี 2557 จากปัจจุบันเกือบ 100 หุ้น ครอบคลุม 11 กลุ่มธุรกิจ